Edizzjoni Provviżorja
SENTENZA TAL-QORTI TAL-ĠUSTIZZJA (It-Tieni Awla)
5 ta’ Marzu 2026 (*)
“Rinviju għal deċiżjoni preliminari – Sistema komuni ta’ taxxa fuq il-valur miżjud (VAT) – Direttiva 2006/112/KEE – Eżenzjonijiet – Artikolu 135(1)(e) – Tranżazzjonijiet ta’ kambju ta’ unitajiet ta’ munita virtwali ta’ logħba video online ma’ muniti tradizzjonali – Kalkolu tal-ammont taxxabbli – Artikolu 30a – Vawċers b’użijiet multipli – Munita virtwali ta’ logħba video online”
Fil-Kawża C‑472/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Mokestinių ginčų komisija prie Lietuvos Respublikos Vyriausybės (il-Kummissjoni dwar it-Tilwim Fiskali fi Ħdan il-Gvern tar-Repubblika tal-Litwanja), permezz ta’ deċiżjoni tal‑20 ta’ Ġunju 2024, li waslet fil-Qorti tal-Ġustizzja fit‑2 ta’ Lulju 2024, fil-proċedura
MB “Žaidimų valiuta”
vs
Valstybinė mokesčių inspekcija prie Lietuvos Respublikos finansų ministerijos,
IL-QORTI TAL-ĠUSTIZZJA (It-Tieni Awla),
komposta minn K. Jürimäe, Presidenta tal-Awla, K. Lenaerts, President tal-Qorti tal-Ġustizzja, li qiegħed jaġixxi bħala Imħallef tat-Tieni Awla, F. Schalin (Relatur), M. Gavalec u Z. Csehi, Imħallfin,
Avukat Ġenerali: J. Kokott,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal MB “Žaidimų valiuta”, minn M. Juozaitis, advokatas,
–        għall-Gvern Litwan, minn K. Dieninis, V. Kazlauskaitė-Švenčionienė u E. Kurelaitytė, bħala aġenti,
–        għall-Kummissjoni Ewropea, minn P. Carlin u J. Jokubauskaitė, bħala aġenti,
wara li semgħet il-konklużjonijiet tal-Avukata Ġenerali, ippreżentati fis-seduta tal‑11 ta’ Settembru 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 135(1)(e) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60), kif emendata bid-Direttiva tal-Kunsill (UE) 2016/1065 tas‑27 ta’ Ġunju 2016 (ĠU 2016, L 177, p. 9) (iktar ’il quddiem id-“Direttiva dwar il-VAT”).
2        Din it-talba tressqet fil-kuntest ta’ tilwima bejn MB “Žaidimų valiuta”, kumpannija rregolata mid-dritt Litwan, u l-Valstybinė mokesčių inspekcija prie Lietuvos Respublikos finansų ministerijos (l-Ispettorat Nazzjonali fi Ħdan il-Ministeru għall-Finanzi tar-Repubblika tal-Litwanja), dwar l-issuġġettar ta’ tranżazzjonijiet ta’ bejgħ ta’ munita virtwali ta’ logħba video online għat-taxxa fuq il-valur miżjud (VAT).
Il-kuntest ġuridiku
Id-dritt tal-Unjoni
3        Skont l-Artikolu 30a tad-Direttiva dwar il-VAT:
“Għall-finijiet ta’ din id-Direttiva, għandhom japplikaw id-definizzjonijiet li ġejjin:
‘vawċer’ tfisser strument fejn hemm obbligu li jiġi aċċettat bħala korrispettiv jew korrispettiv parzjali għal forniment ta’ oġġetti jew servizzi u fejn l-oġġetti jew is-servizzi li għandhom jiġu fornuti jew l-identitajiet tal-fornituri potenzjali tagħhom huma indikati jew fuq l-istrument innifsu jew f'dokumentazzjoni relatata, inklużi t-termini u l-kondizzjonijiet għall-użu ta’ tali strument;
(2)      ‘vawċer b’użu uniku’ tfisser vawċer fejn il-post tal-forniment tal-oġġetti jew servizzi li jirreferi għalihom il-vawċer, u l-VAT dovuta fuq dawk l-oġġetti jew is-servizzi, jkunu magħrufa fil-mument tal-ħruġ tal-vawċer;
(3)      ‘vawċer b’użi multipli’ tfisser vawċer, għajr vawċer b’użu uniku.”
4        L-Artikolu 30b(2) ta’ din id-direttiva jipprovdi:
“L-għoti nnifsu tal-oġġetti jew il-forniment innifsu tas-servizzi bi skambju għal vawċer b’użi multipli aċċettat bħala korrispettiv jew parzjalment korrispettiv mill-fornitur għandu jkun soġġett għall-VAT bis-saħħa tal-Artikolu 2, filwaqt li kull trasferiment preċedenti ta’ dak il-vawċer b’użi multipli ma għandux ikun soġġett għall-VAT.
Meta trasferiment ta’ vawċer b’użi multipli isir minn persuna taxxabbli li ma tkunx il-persuna taxxabbli li twettaq it-tranżazzjoni soġġetta għall-VAT skont l-ewwel subparagrafu, kull forniment ta’ servizzi li jista’ jiġi identifikat, bħal servizzi ta’ distribuzzjoni jew promozzjoni, għandu jkun soġġett għall-VAT.”
5        L-Artikolu 73 tal-imsemmija direttiva jipprovdi:
“Fir-rigward tal-provvista ta’ merkanzija jew servizzi, minbarra kif imsemmi fl-Artikoli 74 sa 77, l-ammont taxxabbli għandu jinkludi dak kollu li jikkostitwixxi ħlas miksub jew li għandu jinkiseb mill-fornitur, għall-provvista, mill-konsumatur jew parti terza, inklużi s-sussidji marbuta direttament mal-prezz tal-provvista.”
6        L-Artikolu 73a tal-istess direttiva huwa fformulat kif ġej:
“Mingħajr preġudizzju għall-Artikolu 73, l-ammont taxxabbli tal-provvista tal-oġġetti jew is-servizzi pprovduti fir-rigward ta’ vawċer b’użi multipli għandu jkun daqs il-korrispettiv imħallas għall-vawċer jew, meta ma jkunx hemm informazzjoni dwar dak il-korrispettiv, il-valur monetarju indikat fuq il-vawċer b’użi multipli nnifsu jew fid-dokumentazzjoni relatata, li minnu jitnaqqas l-ammont tal-VAT relatat mal-oġġetti jew is-servizzi fornuti.”
7        L-Artikolu 135(1)(e) tad-Direttiva dwar il-VAT jipprovdi:
“(1)      L-Istati Membri għandhom jeżentaw it-transazzjonijiet li ġejjin:
[...]
e)      transazzjoniet, inkluż negozjar, li jikkonċerna l-munita, karti tal-flus u muniti użati bħala valuta legali, bl-eċċezzjoni ta’ oġġetti tal-kollezzjoni, jiġifieri, deheb, fidda u muniti oħrajn tal-metall jew karti tal-flus li normalment m’humiex użati bħala valuta legali jew muniti b’interess numismatiku;
[...]”
Id-dritt Litwan
8        Il-punt 22 tal-Artikolu 2 tal-Lietuvos Respublikos pridėtinės vertės mokesčio rme statymas (il-Liġi tar-Repubblika tal-Litwanja dwar il-VAT) jipprovdi:
“Il-‘beni’ huma l-oġġetti kollha (inklużi l-flus għall-finijiet numismatiċi) kif ukoll l-elettriku, il-gass, is-sħana, il-kesħa u t-tipi oħra ta’ enerġija. Mezz ta’ ħażna teknoloġija ma jitqiesx li huwa beni jekk ikun fih kontenut li ma jkunx software standard, jiġifieri software li ma jkunx ġie żviluppat għall-konsum tal-massa u li ma jistax jintuża b’mod awtonomu mill-konsumaturi wara l-installazzjoni u t-taħriġ limitat neċessarju għall-eżekuzzjoni ta’ operazzjonijiet jew ta’ funzjonijiet standard.”
Il-kawża prinċipali u d-domandi preliminari
9        L-attività prinċipali ta’ Žaidimų valiuta tikkonsisti fix-xiri u fil-bejgħ mill-ġdid tal-munita virtwali ta’ logħba video online msejħa “Runescape” (iktar ’il quddiem id-“deheb”), bi skambju għal muniti tradizzjonali.
10      Matul kontroll fiskali fir-rigward tal-perijodu 2020–2023, il-Panevėžio apskrities valstybinė mokesčių inspekcija (l-Ispettorat Nazzjonali tat-Taxxa tad-Distrett ta’ Panevėžys, il-Litwanja) (iktar ’il quddiem l-“Ispettorat Distrettwali”) ikkonstata li t-tranżazzjonijiet ta’ kambju mwettqa minn Žaidimų valiuta kienu jikkostitwixxu provvisti ta’ servizzi suġġetti għall-VAT. Peress li la ddikjarat u lanqas ħallset il-VAT, Žaidimų valiuta ġiet għalhekk imġiegħla, permezz ta’ deċiżjoni tad-Direttorat Nazzjonali tat-Taxxa fi ħdan il-Ministeru tal-Finanzi tar-Repubblika tal-Litwanja, tħallas il-VAT relatata ma’ dawn it-tranżazzjonijiet, flimkien mal-interessi moratorji, kif ukoll multa.
11      Žaidimų valiuta ppreżentat rikors kontra din id-deċiżjoni quddiem il-Mokestinių ginčų komisija prie Lietuvos Respublikos Vyriausybės (il-Kummissjoni dwar it-Tilwim Fiskali fi Ħdan il-Gvern tar-Repubblika tal-Litwanja), li hija l-qorti tar-rinviju. Din il-kumpannija ssostni li d-“deheb” għandu jiġi kklassifikat bħala munita virtwali u li, konsegwentement, it-tranżazzjonijiet ta’ kambju ta’ din il-munita kontra muniti tradizzjonali għandhom jiġu eżentati mill-VAT, kif iddeċidiet il-Qorti tal-Ġustizzja fir-rigward tal-“bitcoin” fis-sentenza tat‑22 ta’ Ottubru 2015, Hedqvist (C‑264/14, EU:C:2015:718). Sussidjarjament, dawn għandhom jitqiesu li huma vawċers b’użijiet multipli li lanqas ma huma suġġetti għall-VAT. Fi kwalunkwe każ, Žaidimų valiuta ssostni li huwa żbaljat li l-Ispettorat Distrettwali jqis li l-prezz totali tal-bejgħ tad-“deheb” għandu jiġi inkluż fl-ammont taxxabbli u mhux biss id-differenza bejn il-prezz tax-xiri u l-prezz tal-bejgħ tiegħu.
12      L-Ispettorat Distrettwali jsostni li, sa fejn id-“deheb” jista’ jintuża biss f’logħba video online, dan ma jistax jiġi kklassifikat bħala munita virtwali u, konsegwentement, l-attività ekonomika eżerċitata minn Žaidimų valiuta ma hijiex attività ta’ negozju ta’ munita virtwali u lanqas provvista ta’ servizzi finanzjarji. Huwa jsostni wkoll li d-“deheb” ma jistax jiġi kklassifikat bħala vawċer b’użijiet multipli, sa fejn dan jinħareġ mid-disinjatur tal-logħba u mhux minn Žaidimų valiuta.
13      Il-qorti tar-rinviju tosserva li, qabel ma jinħoloq kont fil-logħba “Runescape”, il-ġugatur għandu jaċċetta regoli li skonthom la l-proprjetà tal-kont proprju tiegħu u lanqas il-proprjetà tal-prodotti marbuta mal-logħba (li jagħmel parti minnhom d-“deheb”) ma jiġu ttrasferiti lilu. Madankollu, hija tikkonstata li d-“deheb” innifsu jagħti ċerti drittijiet f’din il-logħba u jobbliga lill-operatur tiegħu jwettaq ċerti servizzi. F’dawn iċ-ċirkustanzi, hija tistaqsi jekk, għal finijiet fiskali, id-dħul mill-bejgħ tal-munita virtwali użata f’logħba video online jistax jiġi assimilat mad-dħul mill-bejgħ ta’ muniti tradizzjonali. Fin-negattiv, hija tistaqsi jekk, inkwantu d-“deheb” jista’ jiġi skambjat ma’ diversi beni u servizzi f’tali logħba, dan jistax jiġi kklassifikat bħala “vawċer”, b’mod partikolari bħala “vawċer b’użijiet multipli” fis-sens tal-Artikolu 30a(1) u (3) tad-Direttiva dwar il-VAT.
14      F’dawn iċ-ċirkustanzi, il-Mokestinių ginčų komisija prie Lietuvos Respublikos Vyriausybės (il-Kummissjoni dwar it-Tilwim Fiskali fi Ħdan il-Gvern tar-Repubblika tal-Litwanja) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Tranżazzjoni ta’ bejgħ ta’ ‘deheb’ fil-logħba Runescape taqa’ taħt it-tranżazzjonijiet eżentati previsti fl-Artikolu 135(1)(e) tad-Direttiva dwar il-VAT?
2)      Fil-każ ta’ risposta negattiva għall-ewwel domanda, x’għandha tkun il-bażi tat-taxxa tal-VAT tad-‘deheb’ fil-logħba skont id-dispożizzjonijiet tad-Direttiva dwar il-VAT: il-korrispettiv kollu miġbur għall-bejgħ ta’ ‘deheb’ tal-logħba jew biss id-differenza bejn il-prezzijiet ta’ bejgħ u ta’ xiri, meta l-operatur ma jiġborx kummissjoni distinta għat-trasferiment tad-‘deheb’ f’din il-logħba?”
Fuq id-domandi preliminari
15      Mill-indikazzjonijiet li jinsabu fid-deċiżjoni tar-rinviju jirriżulta li, fid-dawl tas-suġġett tal-kawża prinċipali, din il-qorti għandha dubji dwar l-issuġġettar tat-tranżazzjonijiet tal-bejgħ ta’ “deheb” inkwistjoni fil-kawża prinċipali għall-VAT. Għalhekk, fil-kuntest tal-ewwel domanda tagħha, hija tistaqsi jekk dawn it-tranżazzjonijiet jaqgħux taħt it-tranżazzjonijiet eżentati msemmija fl-Artikolu 135(1)(e) tad-Direttiva tal-VAT.
16      It-tieni domanda hija magħmula fil-każ ta’ risposta negattiva għal din l-ewwel domanda u tirrigwarda l-ammont taxxabbli tal-VAT ta’ dawn it-tranżazzjonijiet, skont id-dispożizzjonijiet tad-Direttiva dwar il-VAT. Għalkemm, fil-kuntest ta’ din it-tieni domanda, il-qorti tar-rinviju ma tidentifika ebda dispożizzjoni ta’ din id-direttiva li hija titlob l-interpretazzjoni tagħha, madankollu mill-indikazzjonijiet li jinsabu fid-deċiżjoni tar-rinviju jirriżulta li din tistaqsi jekk id-“deheb” jaqax taħt il-kunċett ta’ “vawċer”, b’mod partikolari ta’ “vawċer b’użijiet multipli”, fis-sens tal-punti 1 u 3 tal-Artikolu 30a tal-imsemmija direttiva, b’tali mod li, jekk dan huwa l-każ, il-VAT għandha tinġabar fuq id-differenza bejn il-prezz tal-bejgħ u l-prezz tax-xiri ta’ dan id-“deheb”. Hija tistaqsi wkoll jekk, kuntrarjament, dawn it-tranżazzjonijiet jaqgħux taħt il-kunċett ta’ “provvista ta’ servizzi”, li jimplika li l-bejgħ kollu ta’ dan id-“deheb” ikun suġġett għall-VAT, konformement mal-Artikolu 73 tal-istess direttiva.
17      F’dawn iċ-ċirkustanzi, għandu jitqies li, permezz taż-żewġ domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 135(1)(e) tad-Direttiva dwar il-VAT għandux jiġi interpretat fis-sens li tranżazzjonijiet li jikkonsistu fl-iskambju ta’ muniti reali bi skop ta’ ħlas ma’ unitajiet ta’ munita virtwali li jistgħu jintużaw biss f’logħba video online jaqgħu taħt l-eżenzjoni mill-VAT prevista f’din id-dispożizzjoni. Fin-negattiv, hija tistaqsi jekk il-punti 1 u 3 tal-Artikolu 30a ta’ din id-direttiva għandhomx jiġu interpretati fis-sens li dawn l-unitajiet ta’ munita virtwali, meta jagħtu aċċess għal ċerti funzjonalitajiet fi ħdan din il-logħba, jaqgħux taħt il-kunċett ta’ “vawċer”, b’mod partikolari ta’ “vawċer b’użijiet multipli”, fis-sens ta’ din id-dispożizzjoni, b’tali mod li l-VAT għandha tinġabar fuq id-differenza bejn il-prezz tal-bejgħ u l-prezz tax-xiri ta’ dan id-“deheb”.
18      Preliminarjament, għandu jitfakkar li, skont il-ġurisprudenza tal-Qorti tal-Ġustizzja, l-eżenzjonijiet imsemmija fl-Artikolu 135(1) tad-Direttiva dwar il-VAT jikkostitwixxu kunċetti awtonomi tad-dritt tal-Unjoni li għandhom bħala għan li jevitaw diverġenzi fl-applikazzjoni tas-sistema tal-VAT minn Stat Membru għal ieħor (sentenzi tat‑22 ta’ Ottubru 2015, Hedqvist, C‑264/14, EU:C:2015:718, punt 33 u l-ġurisprudenza ċċitata, kif ukoll tad‑9 ta’ Marzu 2023, Generali Seguros, C‑42/22, EU:C:2023:183, punt 28).
19      Barra minn hekk, it-termini użati sabiex jiġu ddenominati l-imsemmija eżenzjonijiet għandhom jiġu interpretati b’mod strett, peress li jikkostitwixxu derogi mill-prinċipju ġenerali li jgħid li l-VAT tinġabar fuq kull provvista ta’ servizzi bi ħlas minn persuna taxxabbli (sentenzi tat‑22 ta’ Ottubru 2015, Hedqvist, C‑264/14, EU:C:2015:718, punt 34 u l-ġurisprudenza ċċitata, kif ukoll tad‑9 ta’ Marzu 2023, Generali Seguros, C‑42/22, EU:C:2023:183, punt 29).
20      Madankollu, l-interpretazzjoni tal-imsemmija termini għandha tkun konformi mal-għanijiet tal-eżenzjonijiet previsti fl-Artikolu 135(1) tad-Direttiva dwar il-VAT u għandha tosserva r-rekwiżiti tal-prinċipju ta’ newtralità fiskali inerenti għas-sistema komuni tal-VAT. Għalhekk, din ir-regola ta’ interpretazzjoni stretta ma tfissirx li t-termini użati għad-definizzjoni tal-eżenzjonijiet imsemmija f’dan l-Artikolu 135(1) għandhom jiġu interpretati b’mod li dawn jiġu mċaħħda mill-effetti tagħhom (sentenza tat‑22 ta’ Ottubru 2015, Hedqvist, C‑264/14, EU:C:2015:718, punt 35 u l-ġurisprudenza ċċitata).
21      F’dan ir-rigward, mill-ġurisprudenza tal-Qorti tal-Ġustizzja jirriżulta li l-eżenzjonijiet previsti fl-Artikolu 135(1)(d) sa (f) huma intiżi b’mod partikolari sabiex jikkumpensaw id-diffikultajiet marbuta mad-determinazzjoni tal-bażi ta’ taxxa kif ukoll tal-ammont ta’ VAT deduċibbli (sentenza tat‑22 ta’ Ottubru 2015, Hedqvist, C‑264/14, EU:C:2015:718, punt 36 u l-ġurisprudenza ċċitata).
22      Barra minn hekk, it-tranżazzjonijiet eżentati mill-VAT abbażi ta’ dawn id-dispożizzjonijiet huma, min-natura tagħhom, tranżazzjonijiet finanzjarji, minkejja li ma għandhomx neċessarjament jitwettqu mill-banek jew mill-istituzzjonijiet finanzjarji (sentenza tat‑22 ta’ Ottubru 2015, Hedqvist, C‑264/14, EU:C:2015:718, punt 37 u l-ġurisprudenza ċċitata).
23      F’dan il-kuntest, għandu jitfakkar li l-Artikolu 135(1)(e) tad-Direttiva dwar il-VAT jipprevedi li l-Istati Membri għandhom jeżentaw it-tranżazzjonijiet relatati b’mod partikolari mal-“munita, karti tal-flus u muniti użati bħala valuta legali”.
24      F’dan ir-rigward, il-Qorti tal-Ġustizzja diġà ddeċidiet li t-tranżazzjonijiet dwar il-valuti mhux tradizzjonali, jiġifieri dawk differenti mill-muniti li huma mezzi ta’ ħlas legali f’pajjiż wieħed jew iktar, sa fejn dawn il-valuti jkunu ġew aċċettati mill-partijiet fi tranżazzjoni bħala mezz ta’ ħlas alternattiv għall-mezzi ta’ ħlas legali u l-uniku għan tagħhom ikun dak ta’ mezz ta’ ħlas, jikkostitwixxu tranżazzjonijiet finanzjarji (ara s-sentenza tat‑22 ta’ Ottubru 2015, Hedqvist, C‑264/14, EU:C:2015:718, punt 49).
25      Għalkemm hija biss il-qorti tar-rinviju li għandha tiddeċiedi dwar il-klassifikazzjoni tat-tranżazzjonijiet inkwistjoni fil-kawża prinċipali, skont iċ-ċirkustanzi partikolari tal-kawża prinċipali, xorta jibqa’ l-fatt li l-Qorti tal-Ġustizzja għandha ġurisdizzjoni sabiex tislet mid-dispożizzjonijiet tad-Direttiva dwar il-VAT, f’dan il-każ mill-Artikolu 135(1)(e) tagħha, il-kriterji li din il-qorti tista’ jew għandha tapplika għal dan l-għan (ara, b’analoġija, is-sentenza tat‑18 ta’ April 2024, Finanzamt O (Vawċers b’użu uniku), C‑68/23, EU:C:2024:342, punt 45).
26      Għalhekk, mill-ġurisprudenza ċċitata fil-punt 24 ta’ din is-sentenza jirriżulta li l-eżenzjoni msemmija fl-Artikolu 135(1)(e) tad-Direttiva dwar il-VAT tista’ tkopri t-tranżazzjonijiet fuq il-valuti mhux tradizzjonali, meta żewġ kundizzjonijiet kumulattivi jkunu ssodisfatti, jiġifieri, l-ewwel nett, li dawn il-valuti jkunu ġew aċċettati mill-partijiet fi tranżazzjoni bħala mezz alternattiv għall-mezzi ta’ ħlas legali u, it-tieni nett, li l-imsemmija muniti ma jkollhomx għan ieħor għajr dak ta’ mezz ta’ ħlas.
27      Fl-ewwel lok, sabiex jiġi ddeterminat jekk it-tranżazzjonijiet inkwistjoni fil-kawża prinċipali jikkostitwixxux tranżazzjonijiet finanzjarji eżentati mill-VAT skont l-Artikolu 135(1)(e) tad-Direttiva dwar il-VAT, għandu jiġi eżaminat jekk id-“deheb” tal-logħba video online inkwistjoni fil-kawża prinċipali jissodisfax għalhekk dawn iż-żewġ kundizzjonijiet.
28      Mill-informazzjoni pprovduta mill-qorti tar-rinviju jirriżulta li d-“deheb” ma għandux skop ieħor ħlief dak li jintuża fi ħdan logħba video online u li, għaldaqstant, ma jikkostitwixxix munita aċċettata barra din il-logħba, bħala mezz ta’ ħlas sabiex jinkisbu oġġetti jew servizzi reali. Barra minn hekk, din il-konstatazzjoni tidher li hija sostnuta mill-fatt li l-kundizzjonijiet ta’ użu ta’ din il-logħba jipprevedu, essenzjalment, li l-prodotti marbuta mal-imsemmi logħba, li d-“deheb” jagħmel parti minnhom, ma jappartjenux lill-ġugaturi. F’dawn iċ-ċirkustanzi, bla ħsara għall-verifiki tal-qorti tar-rinviju, id-“deheb” għalhekk ma jissodisfax il-kundizzjonijiet imsemmija fil-punt 26 ta’ din is-sentenza.
29      Konsegwentement, it-tranżazzjonijiet ta’ xiri u ta’ bejgħ ta’ “deheb” ma jistgħux jiġu eżentati skont l-Artikolu 135(1)(e) tad-Direttiva dwar il-VAT.
30      Fid-dawl tad-domandi tal-qorti tar-rinviju mfakkra fil-punt 16 ta’ din is-sentenza dwar l-ammont taxxabbli ta’ dawn it-tranżazzjonijiet, għandu jiġi ddeterminat, fit-tieni lok, jekk id-“deheb” jistax jikkostitwixxi vawċer b’użijiet multipli, fis-sens tal-punt 3 tal-Artikolu 30a ta’ din id-direttiva.
31      F’dan ir-rigward, għandu jitfakkar li l-punt 1 tal-Artikolu 30a tad-Direttiva dwar il-VAT jimponi żewġ kundizzjonijiet kumulattivi sabiex strument jiġi kklassifikat bħala vawċer. Minn naħa, il-vawċer għandu jkun strument li jinkludi obbligu li jiġi aċċettat bħala korrispettiv sħiħ jew parzjali għal kunsinna ta’ oġġetti jew għal provvista ta’ servizzi. Min-naħa l-oħra, l-oġġetti li għandhom jiġu kkonsenjati jew is-servizzi li għandhom jiġu pprovduti jew l-identità tal-fornituri potenzjali tagħhom għandhom jiġu indikati fuq l-istrument innifsu, jew fid-dokumentazzjoni relatata, b’mod partikolari fil-kundizzjonijiet ġenerali għall-użu ta’ dan l-istrument.
32      F’dan il-każ, minkejja li t-tieni kundizzjoni hija ssodisfatta, ma jidhirx li d-“deheb” jissodisfa l-ewwel kundizzjoni. Fil-fatt, kif irrilevat l-Avukata Ġenerali fil-punt 44 tal-konklużjonijiet tagħha, sa fejn jikkostitwixxi wieħed mill-elementi ta’ logħba online, id-“deheb” jixbah fih innifsu servizz elettroniku li jagħmel parti integrali minn din il-logħba. F’dan ir-rigward, jidher li d-“deheb”, li huwa s-suġġett tat-tranżazzjonijiet ta’ skambju mwettqa minn Žaidimų valiuta kif deskritt fil-punt 9 ta’ din is-sentenza, jikkostitwixxi għalhekk il-vantaġġ konsumabbli fil-każ ineżami, jiġifieri s-servizz irċevut mill-benefiċjarju u użat bħala tali minn dan tal-aħħar fil-kuntest tal-logħba video online. Għalhekk, id-“deheb”, bħal vawċer, ma jservix sabiex jinkiseb vantaġġ konsumabbli sussegwenti fil-forma ta’ servizz ieħor li għandu jiġi ddeterminat.
33      Għaldaqstant, id-“deheb” ma jistax jiġi kklassifikat bħala vawċer, fis-sens tal-punt 1 tal-Artikolu 30a tad-Direttiva dwar il-VAT. Konsegwentement, dan ma jistax jiġi kklassifikat bħala vawċer b’użijiet multipli, fis-sens tal-punt 3 tal-Artikolu 30a ta’ din id-direttiva.
34      Minn dan jirriżulta li, sa fejn id-“deheb” għandu jiġi kklassifikat bħala servizz elettroniku, l-ammont taxxabbli ta’ tranżazzjonijiet li jikkonsistu fl-iskambju ta’ valuti b’għan ta’ ħlas ma’ dan id-“deheb” għandu jikkostitwixxi l-korrispettiv kollu rċevut għall-bejgħ tiegħu, konformement mar-regola ġenerali prevista fl-Artikolu 73 tal-imsemmija direttiva.
35      Fid-dawl tal-kunsiderazzjonijiet preċedenti kollha, ir-risposta li għandha tingħata għad-domandi magħmula hija li:
–        l-Artikolu 135(1)(e) tad-Direttiva dwar il-VAT għandu jiġi interpretat fis-sens li tranżazzjonijiet li jikkonsistu fl-iskambju ta’ muniti reali bi skop ta’ ħlas ma’ unitajiet ta’ munita virtwali li jistgħu jintużaw biss f’logħba video online ma jaqgħux taħt l-eżenzjoni mill-VAT prevista f’din id-dispożizzjoni, u
–        l-Artikolu 30a ta’ din id-direttiva għandu jiġi interpretat fis-sens li dawn l-unitajiet ta’ munita virtwali, meta jagħtu aċċess għal ċerti funzjonalitajiet fi ħdan din il-logħba, ma jaqgħux taħt il-kunċett ta’ “vawċer”, b’mod partikolari ta’ “vawċer b’użi multipli”, fis-sens ta’ din id-dispożizzjoni, b’tali mod li l-VAT fuq dawn it-tranżazzjonijiet għandha tinġabar konformement mar-regola ġenerali prevista fl-Artikolu 73 tal-imsemmija direttiva.
Fuq l-ispejjeż
36      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tieni Awla) taqta’ u tiddeċiedi:
1)      L-Artikolu 135(1)(e) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, kif emendata bid-Direttiva tal-Kunsill (UE) 2016/1065, tas‑27 ta’ Ġunju 2016,
għandu jiġi interpretat fis-sens li:
tranżazzjonijiet li jikkonsistu fl-iskambju ta’ muniti reali bi skop ta’ ħlas ma’ unitajiet ta’ munita virtwali li jistgħu jintużaw biss f’logħba video online ma jaqgħux taħt l-eżenzjoni mit-taxxa fuq il-valur miżjud prevista f’din id-dispożizzjoni.
2)      L-Artikolu 30a tad-Direttiva 2006/112, kif emendat bid-Direttiva 2016/1065,
għandu jiġi interpretat fis-sens li:
unitajiet ta’ munita virtwali li jistgħu jintużaw biss f’logħba video online, meta jagħtu aċċess għal ċerti funzjonalitajiet fi ħdan din il-logħba, ma jaqgħux taħt il-kunċett ta’ “vawċer”, b’mod partikolari ta’ “vawċer b’użijiet multipli”, fis-sens ta’ din id-dispożizzjoni, b’tali mod li t-taxxa fuq il-valur miżjud fuq dawn it-tranżazzjonijiet għandha tinġabar konformement mar-regola ġenerali prevista fl-Artikolu 73 tal-imsemmija direttiva.
Firem
*      Lingwa tal-kawża: il-Litwan.